钦定古今图书集成/理学汇编/字学典/第105卷 > 释𧦬光
## 钦定古今图书集成/理学汇编/字学典/第105卷 > 释𧦬光

按《高僧传》：“释𧦬光，字登封，姓吴氏，永嘉人。多作古调
诗，长于草隶。闻陆希声谪宦于豫章，往谒之，授五指
拨镫诀。书体遒健，转腕回笔，非常人所知。昭宗诏对
御榻前书，赐紫方袍。”

按《宣和书谱》：释𧦬光潜心草字，名重一时。吴融赠其
歌曰：“忽时飞动更惊人，一声霹雳龙蛇活。”司空图亦
为之歌曰：“看师逸迹雨师宜，高适歌行李白诗。”当时
称美，著于篇籍者，不可胜数。苟非研精覃思，讵能至
是耶？今御府所藏草书二，《赠登第》等诗千文。